LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL SPRENDIMO REORGANIZUOTI VIEŠĄJĄ ĮSTAIGĄ LIETUVOS RESPUBLIKOS VIDAUS REIKALŲ MINISTERIJOS POILSIO IR REABILITACIJOS CENTRĄ „PUŠYNAS“ JUNGIMO BŪDU – PRIJUNGIANT PRIE REORGANIZAVIME DALYVAUJANČIOS VIEŠOSIOS ĮSTAIGOS RESPUBLIKINĖS KLAIPĖDOS LIGONINĖS PRIĖMIMO IR REORGANIZAVIMO SĄLYGŲ APRAŠO TVIRTINIMO

2023 m. rugsėjo 14 d. Nr. V-999

Vilnius

Vadovaudamasis Lietuvos Respublikos civilinio kodekso 2.96 straipsniu, 2.97 straipsnio 3 dalimi, Lietuvos Respublikos viešųjų įstaigų įstatymo 15 straipsnio 7 dalimi ir atsižvelgdamas į Lietuvos Respublikos Vyriausybės 2023 m. gegužės 17 d. nutarimą Nr. 369 „Dėl sutikimo reorganizuoti viešąją įstaigą Lietuvos Respublikos vidaus reikalų ministerijos poilsio ir reabilitacijos centrą „Pušynas“:

1. Reorganizuoju nuo 2024 m. sausio 1 d. viešąją įstaigą Lietuvos Respublikos vidaus reikalų ministerijos poilsio ir reabilitacijos centrą „Pušynas“ jungimo būdu prijungiant ją prie reorganizavime dalyvaujančios viešosios įstaigos Respublikinės Klaipėdos ligoninės, kuriai pereis visos reorganizuojamos viešosios įstaigos Lietuvos Respublikos vidaus reikalų ministerijos poilsio ir reabilitacijos centro „Pušynas“ teisės ir pareigos.

2. Tvirtinu viešosios įstaigos Lietuvos Respublikos vidaus reikalų ministerijos poilsio ir reabilitacijos centro „Pušynas“ reorganizavimo jungimo būdu prijungiant ją prie viešosios įstaigos Respublikinės Klaipėdos ligoninės reorganizavimo sąlygų aprašą (pridedama).

3. Pavedu viešosios įstaigos Respublikinės Klaipėdos ligoninės direktoriui:

3.1. per 3 darbo dienas nuo šios įsakymo priėmimo dienos pateikti sprendimo dėl viešosios įstaigos Lietuvos Respublikos vidaus reikalų ministerijos poilsio ir reabilitacijos centro „Pušynas“ reorganizavimo jungimo būdu prijungiant ją prie viešosios įstaigos Respublikinės Klaipėdos ligoninės originalą arba teisės aktų nustatyta tvarka patvirtintas kopijas Juridinių asmenų registrui;

3.2. užtikrinti savalaikį reorganizavimo procesą.

Sveikatos apsaugos ministras Arūnas Dulkys

PATVIRTINTA

Lietuvos Respublikos sveikatos apsaugos

ministro 2023 m. rugsėjo 14 d.

įsakymu Nr. V-999

VIEŠosios ĮSTAIGos LIETUVOS RESPUBLIKOS VIDAUS REIKALŲ MINISTERIJOS POILSIO IR REABILITACIJOS CENTRo „PUŠYNAS“ REORGANIZAVIMO JUNGIMO BŪDU PRIJUNGIANT JĄ PRIE VIEŠOSIOS ĮSTAIGOS RESPUBLIKINĖS KLAIPĖDOS LIGONINĖS REORGANIZAVIMO SĄLYGŲ APRAŠAS

I SKYRIUS

BENDROSIOS NUOSTATOS

1.	Viešosios įstaigos Lietuvos Respublikos vidaus reikalų ministerijos poilsio ir reabilitacijos centro „Pušynas“ (reorganizuojama įstaiga) reorganizavimo jungimo būdu prijungiant ją prie viešosios įstaigos Respublikinės Klaipėdos ligoninės (reorganizavime dalyvaujanti įstaiga) reorganizavimo sąlygų aprašas (toliau – Reorganizavimo sąlygos) nustato viešosios įstaigos Lietuvos Respublikos vidaus reikalų ministerijos poilsio ir reabilitacijos centro „Pušynas“ (toliau – VšĮ Pušynas) prijungimo prie viešosios įstaigos Respublikinės Klaipėdos ligoninės (toliau – RKL) reorganizavimo sąlygas ir tvarką.

2.	Reorganizavimo sąlygos parengtos vadovaujantis Lietuvos Respublikos civilinio kodekso, Lietuvos Respublikos darbo kodekso, Lietuvos Respublikos viešųjų įstaigų įstatymo, Lietuvos Respublikos sveikatos priežiūros įstaigų įstatymo, Lietuvos Respublikos Vyriausybės 2023 m. gegužės 17 d. nutarimo Nr. 369 „Dėl sutikimo reorganizuoti viešąją įstaigą Lietuvos Respublikos vidaus reikalų ministerijos poilsio ir reabilitacijos centrą „Pušynas“ nuostatomis bei kitais teisės aktais.

II. INFORMACIJA APIE REORGANIZUOJAMAS ĮSTAIGAS

3.	Pagrindiniai VšĮ Pušynas duomenys:

3.1.	įstaigos pavadinimas – viešoji įstaiga Lietuvos Respublikos vidaus reikalų ministerijos poilsio ir reabilitacijos centras „Pušynas“;

3.2.	juridinio asmens teisinė forma – viešoji įstaiga;

3.3.	buveinė – Lietuvos Respublika, Palanga, Žvejų g. 1;

3.4.	juridinio asmens kodas – 188713890;

3.5.	duomenys apie juridinį asmenį kaupiami ir saugomi Juridinių asmenų registre.

4.	Pagrindiniai RKL duomenys:

4.1.	įstaigos pavadinimas – viešoji įstaiga Respublikinės Klaipėdos ligoninė;

4.2.	juridinio asmens teisinė forma – viešoji įstaiga;

4.3.	buveinė – Lietuvos Respublika, Klaipėda, S. Nėries g. 3;

4.4.	juridinio asmens kodas – 191340088;

4.5.	duomenys apie juridinį asmenį kaupiami ir saugomi Juridinių asmenų registre.

5.	Sprendimą dėl reorganizavimo priima reorganizuojamos įstaigos savininkas – valstybė, kurios teises ir pareigas įgyvendina Lietuvos Respublikos vidaus reikalų ministerija, ir reorganizavime dalyvaujančios įstaigos savininkas – valstybė, kurios teises ir pareigas įgyvendina Lietuvos Respublikos sveikatos apsaugos ministerija.

6.	Po reorganizavimo VšĮ Pušynas baigs veiklą ir bus išregistruota iš Juridinių asmenų registro, veiklą tęs juridinis asmuo – RKL, kuri perims VšĮ Pušynas turtą, teises ir pareigas.

III SKYRIUS

REORGANIZAVIMO TIKSLAS IR BŪDAS

7.	Reorganizavimas vykdomas siekiant didinti asmens sveikatos priežiūros paslaugų kokybę ir jų prieinamumą pacientams bei optimizuoti asmens sveikatos priežiūros įstaigų, teikiančių medicininės reabilitacijos asmens sveikatos priežiūros paslaugas, tinklą monoprofilinių paslaugų teikimą integruojant į daugiaprofilines asmens sveikatos priežiūros įstaigas, racionaliai naudojant ir paskirstant finansinius, žmogiškuosius ir infrastruktūrinius išteklius, užtikrinant pacientams kompleksišką paslaugų teikimą.

8.	Vadovaujantis Civilinio kodekso 2.97 straipsnio 3 dalimi, Viešųjų įstaigų įstatymo 15 straipsniu, Lietuvos Respublikos Vyriausybės 2023 m. gegužės 17 d. nutarimo Nr. 369 „Dėl sutikimo reorganizuoti viešąją įstaigą Lietuvos Respublikos vidaus reikalų ministerijos poilsio ir reabilitacijos centrą „Pušynas“ 1 punktu, VšĮ Pušynas, kuri kaip juridinis asmuo po reorganizavimo baigs veiklą, prijungiama prie RKL, kuri kaip juridinis asmuo po reorganizavimo toliau tęs savo veiklą ir kuriai po reorganizavimo pereis visos VšĮ Pušynas teisės, pareigos bei turtas.

9.	Po reorganizavimo proceso VšĮ Pušynas veiks kaip RKL filialas, kurio pilnas pavadinimas – VšĮ Respublikinės Klaipėdos ligoninės Palangos reabilitacijos filialas „Pušynas“.

10.	Reorganizavimo veiksmai visais atvejais yra atliekami siekiant užtikrinti reorganizavimo eigos sklandumą, efektyvumą, ekonomiškumą bei spartumą, nepriklausomai nuo to, ar šie principai yra minimi šiose Reorganizavimo sąlygose aptariant konkrečius reorganizavimo veiksmus, ar ne.

IV SKYRIUS

PO REORGANIZAVIMO PASIBAIGIANČIOS VIEŠOSIOS ĮSTAIGOS DALININKO

TAPIMO PO REORGANIZAVIMO TĘSIANČIOS VEIKLĄ VIEŠOSIOS ĮSTAIGOS DALININKU TVARKA, SĄLYGOS IR TERMINAI

11.	Reorganizuojamos įstaigos VšĮ Pušynas savininkas – valstybė, kurios teises ir pareigas įgyvendina Lietuvos Respublikos vidaus reikalų ministerija. Reorganizavime dalyvaujančios įstaigos RKL savininkas – valstybė, kurios teises ir pareigas įgyvendina Lietuvos Respublikos sveikatos apsaugos ministerija. Po reorganizavimo tęsiančios veiklą RKL savininkas bus valstybė, kurios teises ir pareigas įgyvendins Lietuvos Respublikos sveikatos apsaugos ministerija. Po reorganizavimo savininko valstybės įnašo vertė RKL teisės aktų nustatyta tvarka padidinama prijungiamos VšĮ Pušynas savininko įnašo verte.

V SKYRIUS

MOMENTAS, NUO KURIO PASIBAIGIANČIOS VIEŠOSIOS ĮSTAIGOS TEISĖS IR

PAREIGOS PEREINA PO REORGANIZAVIMO TĘSIANČIAI VEIKLĄ VIEŠAJAI ĮSTAIGAI

12.	Reorganizavimas laikomas baigtu įregistravus pakeistus RKL įstatus Juridinių asmenų registre teisės aktų nustatyta tvarka. Pakeisti RKL įstatai Juridinių asmenų registre privalo būti įregistruoti 2024 m. sausio 1 d. datai.

13.	Prijungiama VšĮ Pušynas baigia veiklą kaip juridinis asmuo nuo jos išregistravimo iš Juridinių asmenų registro dienos. Prijungiamos VšĮ Pušyno vadovas dokumentus Juridinių asmenų registrui dėl VšĮ Pušynas išregistravimo pateikia įvykdęs visus jam šiomis Reorganizavimo sąlygomis nurodytus veiksmus ne vėliau kaip iki 2023 m. gruodžio 31 d. RKL visos VšĮ Pušynas teisės ir pareigos pereina nuo pakeistų RKL įstatų įregistravimo Juridinių asmenų registre dienos pagal Reorganizavimo sąlygų 12 punkte nurodytą datą.

14.	Prijungiamos VšĮ Pušynas patikėjimo, panaudos, nuosavybės arba kita teise valdomas (turimas) turtas (išskyrus valstybės turtą), teisės ir pareigos, kylančios tiek iš sandorių, tiek iš juridinių faktų, pereina RKL, pasirašius turto, dokumentų, teisių ir pareigų perdavimo ir priėmimo aktus. Nuo savininko sprendimo reorganizuoti prijungiamą VšĮ Pušynas, prijungiant jį prie RKL, pateikimo Juridinių asmenų registrui dienos, VšĮ Pušynas vadovas atsakingas už turto, dokumentų, teisių ir pareigų perdavimo ir priėmimo aktų projektų parengimą.

15.	VšĮ Pušynas ir RKL tarpusavio turto, nuolatinio ir laikino saugojimo dokumentų, teisių ir pareigų perdavimo ir priėmimo aktus pasirašo VšĮ Pušynas direktorius ir vyriausias finansininkas bei RKL direktorius ir vyriausiasis buhalteris. Perdavimo ir priėmimo aktai pasirašomi iki VšĮ Pušynas išregistravimo iš Juridinių asmenų registro dienos.

16.	RKL perduodama teisė valdyti, naudoti ir disponuoti VšĮ Pušynas kasoje ir banko sąskaitose esančiomis lėšomis bei VšĮ Pušynas banko sąskaitomis, arba šios sąskaitos uždaromos ir jose esančios lėšos pervedamos į RKL sąskaitas nuo priėmimo – perdavimo akto pasirašymo momento, jei teisės aktuose imperatyviai nenumatyta kitaip.

17.	RKL paliekama teisė siūlyti VšĮ Pušynas atlikti bet kokius pertvarkymus įstatymų nustatyta tvarka sumažinant reorganizuojamos VšĮ Pušynas darbuotojų skaičių dėl ekonominių, technologinių, struktūrinių pertvarkymų ir kitų panašių priežasčių.

18.	VšĮ Pušynas, kuri po reorganizavimo baigs veiklą, sutartys, įskaitant sudarytas Lietuvos Respublikos viešųjų pirkimų įstatymo pagrindu, bus laikomos po reorganizavimo toliau veiksiančių RKL sutartimis nuo priėmimo – perdavimo akto pasirašymo momento, nebent teisės aktuose imperatyviai būtų numatyta kitaip.

VI SKYRIUS

REORGANIZAVIMO SĄLYGOS, ETAPAI, LAIKAS IR VYKDYTOJAI

19.	Apie Reorganizavimo sąlygas po Reorganizavimo sąlygų pasirašymo viešai paskelbiama VšĮ Pušynas ir RKL interneto svetainėse (www.palangapusynas.lt ir www.rkligonine.lt) ir įstatuose nurodytuose šaltiniuose viešiems pranešimams skelbti. Viešo paskelbimo prievolė turi būti įvykdyta iki 2023 m. liepos 14 d. imtinai (atsakingi vykdytojai – VšĮ Pušynas ir RKL vadovai).

20.	Dokumentai, reikalingi VšĮ Pušynas ir RKL statusui įregistruoti Juridinių asmenų registre, Juridinių asmenų registrui pateikiami ne vėliau kaip pirmą viešo paskelbimo apie reorganizavimą dieną VšĮ Pušynas ir RKL interneto svetainėse ir įstatuose nurodytuose šaltiniuose viešiems pranešimams skelbti (iki 2023 m. liepos 14 d. imtinai) (atsakingi vykdytojai – VšĮ Pušynas ir RKL vadovai).

21.	Ne vėliau kaip per 20 darbo dienų nuo viešo paskelbimo apie reorganizavimą dienos VšĮ Pušynas ir RKL vadovai raštu praneša apie tai visiems viešųjų įstaigų kreditoriams. Pranešime turi būti nurodyta Viešųjų įstaigų įstatymo 15 straipsnio 3 dalyje nurodyta informacija (atsakingi vykdytojai – VšĮ Pušynas ir RKL vadovai).

22.	Ne vėliau kaip per 10 darbo dienų nuo viešo paskelbimo apie reorganizavimą dienos VšĮ Pušynas vadovas privalo būti pradėjęs vykdyti Darbo kodekso 208 straipsnyje nurodytas informavimo, konsultavimo procedūras (atsakingas vykdytojas – VšĮ Pušynas vadovas).

23.	Iki 2023 m. rugpjūčio 18 d. reorganizuojamos VšĮ Pušynas direktorius parengia ir RKL direktoriui pateikia darbuotojų sąrašus, nurodydamas užimamas pareigas, nustatytą darbuotojo darbo užmokesčio dydį, profesinę darbo patirtį, tikslų išsilavinimą (aukštasis universitetinis, aukštasis neuniversitetinis, koleginis ir pan.), turėtą darbuotojo pareigybės aprašymą, turimą pirmenybės teisę, nustatytą Darbo kodekso 57 straipsnyje, bei kitą informaciją, reikalingą sklandžiam darbuotojų darbo santykių tęstinumui užtikrinti (atsakingi vykdytojai – VšĮ Pušynas ir RKL vadovai).

24.	Iki 2023 m. rugsėjo 2 d. parengiami ir Lietuvos Respublikos sveikatos apsaugos ministerijai pateikiami po reorganizavimo veiksiančios viešosios įstaigos valdymo struktūros ir pareigybių sąrašo pakeitimų/papildymų projektai (atsakingi vykdytojai – VšĮ Pušynas direktorius ir RKL direktorius).

25.	RKL direktorius RKL įstatų projektą ir RKL filialo nuostatus iki jų tvirtinimo privalo preliminariai susiderinti su notarais.

26.	Praėjus ne mažiau kaip 30 dienų nuo viešo paskelbimo apie reorganizavimą, bet ne vėliau kaip iki 2023 m. rugsėjo 15 d. VšĮ Pušynas visuotinis dalininkų susirinkimas priima sprendimą dėl reorganizuojamų viešųjų įstaigų reorganizavimo ir kartu tvirtina Reorganizavimo sąlygas bei RKL visuotinis dalininkų susirinkimas priima sprendimą dėl reorganizuojamų viešųjų įstaigų reorganizavimo ir kartu tvirtina Reorganizavimo sąlygas ir po reorganizavimo veiksiančios viešosios įstaigos įstatus (įstatai įsigalioti turi 2024 m. sausio 1 d.); per 3 darbo dienas nuo VšĮ Pušynas ir RKL visuotinio dalininkų susirinkimo sprendimų dėl reorganizuojamų viešųjų įstaigų reorganizavimo priėmimo Juridinių asmenų registro tvarkytojui pateikiami sprendimai dėl reorganizavimo (toliau – sprendimas dėl reorganizavimo) (atsakingi vykdytojai – VšĮ Pušynas ir RKL vadovai).

27.	RKL savininkui tvirtinant Reorganizavimo sąlygas, kartu patvirtinama ir po reorganizavimo veiksiančios viešosios įstaigos RKL valdymo struktūros ir pareigybių sąrašo pakeitimai/papildymai (atsakingi vykdytojai – VšĮ Pušynas ir RKL vadovai, Lietuvos Respublikos sveikatos apsaugos ministerija).

28.	Iki 2023 m. rugsėjo 2 d. VšĮ Pušynas parengia po reorganizavimo veiksiančio RKL filialo darbuotojų pareigybių aprašymus (pareigines instrukcijas).

29.	Iki 2024 m. sausio 2 d. RKL vadovas patvirtina po reorganizavimo veiksiančio filialo nuostatus.

30.	RKL savininkui patvirtinus po reorganizavimo veiksiančios viešosios įstaigos valdymo struktūros ir pareigybių sąrašo papildymus/pakeitimus, iki 2023 m. rugsėjo 20 d. parengiami dokumentų projektai dėl VšĮ Pušynas darbuotojų įspėjimo apie darbo sąlygų pakeitimą ir (ar) galimą atleidimą iš pareigų (jei nesutiks dirbti pasiūlytomis pakeistomis darbo sąlygomis) (atsakingi vykdytojai – VšĮ Pušynas ir RKL vadovai, VšĮ Pušynas vadovo – Lietuvos Respublikos vidaus reikalų ministerija).

31.	Nuo 2023 m. rugsėjo 20 d. iki 2023 m. gruodžio 28 d. teisės aktų nustatyta tvarka ir terminais organizuojamas VšĮ Pušynas darbuotojų įspėjimas apie darbo sąlygų pakeitimą ir (ar) galimą atleidimą iš pareigų (jei nesutiks dirbti pasiūlytomis pakeistomis darbo sąlygomis), pasiūlymų užimti pareigas įteikimas po reorganizavimo veiksiančioje viešojoje įstaigoje RKL (atsakingi vykdytojai – VšĮ Pušynas ir RKL vadovai, VšĮ Pušynas vadovo – Lietuvos Respublikos vidaus reikalų ministerija). Darbo sutarties pakeitimai dėl darbo po reorganizavimo veiksiančioje RKL pasirašomi tokia tvarka, kad darbuotojams būtų užtikrintas jų turimų socialinių garantijų tęstinumas.

32.	Konkursinėms filialų ir padalinių vadovų pareigybėms taikomos Lietuvos Respublikos sveikatos priežiūros įstaigų 15 str. 2 d. imperatyvios nuostatos, pagal kurias filialų ir padalinių vadovai į darbą priimami viešo konkurso būdu penkerių metų kadencijai:

32.1.	Iki 2024 m. sausio 1 d. į VšĮ Pušynas vadovo ir padalinių vadovų pareigas tam tikram nustatytam terminui paskirti asmenys toliau eina atitinkamų padalinių ar filialų vadovų pareigas iki šio termino pabaigos;

32.2.	VšĮ Pušynas vadovas ir padalinių vadovai, kurie į atitinkamas pareigas paskirti neterminuotai, toliau eina atitinkamų padalinių ar filialų vadovų pareigas iki Lietuvos Respublikos sveikatos priežiūros įstaigų įstatymo Nr. I-1367 2 ir 15 straipsnių pakeitimo įstatyme 4 str. 2 d. nurodyto termino pabaigos.

33.	VšĮ Pušynas darbuotojams darbo santykių tęstinumui po reorganizavimo veiksiančioje viešojoje įstaigoje užtikrinamos visos jiems Darbo kodekse ir šiose Reorganizavimo sąlygose numatytos reorganizavimo proceso metu nustatytos garantijos.

34.	VšĮ Pušynas darbuotojams siūlant užimti pareigas po reorganizavimo veiksiančioje viešojoje įstaigoje RKL, negali būti nustatytas mažesnis darbo užmokestis nei analogiškose pareigose jis buvo nustatytas iki reorganizavimo veikusioje VšĮ Pušynas (atsakingi vykdytojai – VšĮ Pušynas ir RKL vadovai).

35.	Nuo 2024 m. sausio 1 d. VšĮ Pušynas darbuotojams taikoma RKL galiojanti darbo užmokesčio sistema.

36.	Ne vėliau kaip iki 2023 m. lapkričio 3 d. inventorizuojamas prijungiamos VšĮ Pušynas turtas (įskaitant įrangos, nurodant jos panaudojimo paskirtį) ir įsipareigojimai vadovaujantis teisės aktų nustatyta tvarka, pagal sprendimo dėl reorganizavimo priėmimo dienos būklę. Organizuojamas kito turto, būtino po reorganizavimo veiksiančios įstaigos veiklai užtikrinti, taip pat kito VšĮ Pušynas valdomo turto perdavimas ir priimami sprendimai atsižvelgiant į RKL turto naudojimo poreikį (atsakingi vykdytojai – VšĮ Pušynas ir RKL vadovai).

37.	Iki 2023 m. gruodžio 31 d. VšĮ Pušynas ilgo saugojimo dokumentai kartu su apskaitos dokumentais (bylų apyrašais) bei laikino saugojimo dokumentai, kurių nepasibaigęs teisės aktais numatytas saugojimo terminas, surašius dokumentų bylų perdavimo ir priėmimo aktą iki 2023 m. gruodžio 31 d. pagal reorganizuojamų viešųjų įstaigų vadovų patvirtintą dokumentų perdavimo grafiką perduodami RKL (atsakingi vykdytojai – VšĮ Pušynas ir RKL vadovai). Prijungiamos VšĮ Pušynas vadovas užtikrina, kad laikinojo saugojimo dokumentai, kurių saugojimo terminas yra pasibaigęs, paskutinę VšĮ Pušynas darbo dieną būtų sunaikinti teisės aktų nustatyta tvarka, surašant dokumentų naikinimo aktus.

38.	Ne vėliau kaip iki 2023 m. gruodžio 31 d. RKL vadovas inicijuoja reikiamus RKL licencijos patikslinimus, suteikiančius teisę teikti licencijuojamas asmens sveikatos priežiūros ir kitas paslaugas naujais veiklos vietos adresais. Esant poreikiui, atitinkamai turėtų būti patikslintas ir RKL leidimas-higienos pasas ir kiti reikiami veiklai leidimai.

VII SKYRIUS

VIEŠŲJŲ ĮSTAIGŲ VADOVAMS IR KITIEMS ORGANAMS

REORGANIZAVIMO METU SUTEIKIAMOS TEISĖS IR PAREIGOS

39.	VšĮ Pušynas ir RKL vadovai prijungiamos VšĮ Pušynas reorganizavimo laikotarpiu turi visas teises, kurias jiems suteikia Lietuvos Respublikos įstatymai, viešųjų įstaigų įstatai, šios Reorganizavimo sąlygos.

40.	VšĮ Pušynas, sudarydama sandorius laikotarpiu nuo Reorganizavimo sąlygų paskelbimo iki reorganizavimo užbaigimo, informuoja kitą sandorio šalį apie savo teisinį statusą bei teisių ir (ar) pareigų perdavimą RKL pagal Reorganizavimo sąlygas.

41.	Teisės aktų ir sutarčių nustatyta tvarka VšĮ Pušynas ne vėliau kaip iki 2023 m. lapkričio 3 d. peržiūri VšĮ Pušynas sudarytas sutartis, sutarčių tęsimo (nutraukimo) poreikį suderina su RKL direktoriumi ir ne vėliau kaip iki 2023 m. lapkričio 30 d. praneša suinteresuotiems asmenims/kreditoriams apie reorganizuojamos VšĮ Pušynas įsipareigojimų perdavimą RKL arba sutarčių nutraukimą sutartyse nustatyta tvarka.

42.	VšĮ Pušynas ir RKL vadovai reorganizavimo laikotarpiu privalo užtikrinti nepertraukiamą šių įstaigų darbą. VšĮ Pušynas, laikotarpiu nuo Reorganizavimo sąlygų paskelbimo iki reorganizavimo užbaigimo, sprendimus, susijusius su VšĮ Pušynas valdymo struktūra, pareigybių sąrašu, darbo užmokesčio sistema, finansine apskaita, turto valdymu ir įsipareigojimais bei kitais įstaigos veiklos tęstinumui užtikrinti aktualiais klausimais, turi derinti su RKL.

VIII SKYRIUS

BAIGIAMOSIOS NUOSTATOS

43.	Apie VšĮ Pušynas reorganizavimo, prijungiant prie RKL, sąlygų sudarymą paskelbiama 1 (vieną) kartą ne vėliau kaip prieš 30 (trisdešimt) kalendorinių dienų iki visuotinio dalininkų susirinkimo, kuriame numatyta priimti sprendimą dėl reorganizavimo, ir pranešama raštu visiems kreditoriams.

44.	Su prijungiamos VšĮ Pušynas ir RKL praėjusių 3 (trijų) finansinių metų metinių finansinių ataskaitų rinkiniais galima susipažinti interneto svetainėse (www.palangapusynas.lt ir www.rkligonine.lt) nuo pirmos viešo paskelbimo apie reorganizavimą dienos.

45.	Reorganizavimo sąlygos ne vėliau kaip pirmą viešo paskelbimo dieną pateikiamos Juridinių asmenų registrui.

46.	Prijungiamos VšĮ Pušynas vadovas pagal sprendimo dėl reorganizavimo priėmimo dienos duomenis ir pagal prijungiamos VšĮ Pušynas reorganizavimo pabaigos dienos duomenis turi parengti finansinių ataskaitų rinkinį arba metinę ataskaitą.

47.	Po reorganizavimo tęsiančios veiklą RKL įstatus pasirašo RKL direktorius.

___________________